Hy staan tereg op aanklagte van ’n driedubbele moord en poging tot moord. In Januarie 2015 is sy ouers, Martin (55) en Teresa (54) van Breda en broer Rudi (22), wreed met ’n byl vermoor. Sy suster Marli (19) het die aanval met ernstige kopbeserings oorleef. Henri word ook van regsverydeling aangekla.
Die jongman in die netjies grysbloupak het deurentyd water gedrink en het in ’n stadium ’n lang gaap gegee. Sy oom, André du Toit, het die oggendsessie bygewoon, maar was na middagete nie meer in sig nie.
Die staatsaanklaer, Susan Galloway, het hom onder meer ook uitgevra oor die gesinshond, Sasha, en waar sy tydens die aanvalle was, waarom sy sokkies so te sê niks bloed op gehad het nie en oor teenstrydighede in sy aanvanklike verklaring teenoor dit wat hy in die hof getuig het.
Sy vra Henri om te verduidelik hoekom hy nie homself as 'n beseerde aangedui het tydens die oproep na die nooddienste nie. Hy het verwys na sy gesin wat aangeval is, alhoewel hy self ook 'n slagoffer was.
Henri het telkemale getuig dat hy dele van die aand nie presies kan onthou nie en dat hy nie ’n verduideliking het vir baie van die vrae nie.
Sy het ook vir hom gevra of dit moontlik is dat hy en Marli in ’n struweling betrokke was by die ingang van die seuns se kamerdeur en dat dit die stamp teen sy kop en beserings op sy rug kan verduidelik. Henri het dit ontken. In hierdie stadium het Henri duidelik gesukkel om sy emosies onder beheer te hou.
"Toe jy vir Marli aangeval het, het sy haarself verdedig. Die knop op jou kop is 'n stomp voorwerp-besering – moontlik 'n vuis – en Marli het tekens op haar regterhand gehad wat van 'n vuisgeveg vertel," het Galloway aan hom gesê.
Hy het onder meer gesê dat hy nie kan onthou dat hy vroeër die aand ’n whiskey gedrink het nie, dat hy melding gemaak het daarvan dat daar ’n tweede aanvaller was, maar dat dit nie so in sy verklaring aangeteken is nie.
Ook dat hy sigarette gerook het terwyl hy nooddienste gebel het en nie terwyl hy vir hulle gewag het soos in dieselfde verklaring staan nie.